钦定古今图书集成/明伦汇编/官常典/第558卷 > 崔猷
## 钦定古今图书集成/明伦汇编/官常典/第558卷 > 崔猷

按《周书》本传，“猷字宣猷，博陵安平人，汉尚书寔之十
二世孙也。祖挺，魏光州刺史、泰昌县子，赠辅国将军、
幽州刺史，谥曰景。父孝芬，左光禄大夫、仪同三司、兼
吏部尚书，为齐神武所害。猷少好学，风度闲雅，性鲠
正，有军国筹略。释褐员外散骑侍郎，领大行台郎中。
寻为吏部尚书李神儁所荐，拜通直散骑侍郎，摄尚”
书驾部郎中。普泰初，除征卤将军、司徒从事中郎。既
遭家难，遂间行入关。及谒魏孝武，哀动左右，帝为之
改容。既退，帝目送之曰：“忠孝之道，萃此一门。”即以本
官奏门下事。大统初，兼给事黄门侍郎，封平原县伯，
邑八百户。二年，正除黄门，加中军将军。擒窦泰，复弘
农，破沙苑。猷常以本官从军，典文翰。五年，除司徒左
长史，加骠骑将军。时太庙初成，四时祭祀，犹设俳优、
角抵之戏，其郊庙祭官，多有假兼。猷屡上疏谏，书奏
并纳焉。迁京兆尹。时婚姻礼废，嫁娶之辰，多举音乐。
又廛里富室，衣服奢淫，乃有织成文绣者，猷又请禁
断，事亦施行。与卢辩等刱修《六官》。十二年，除大都督、
骠骑将军、浙州刺史，加车骑大将军、仪同三司。十四
年，侯景据河南归款，遣行台王思政赴之。太祖与思
政《书》曰：“崔宣猷智略明赡，有应变之才，若有所疑，宜
与量其可不？”思政初领兵襄城，后欲于颍川为行台
治所，遣使人魏仲奉启陈之，并致书于猷，论将移之
意。猷复书曰：“夫兵者，务在先声后实，故能百战百胜，
以弱为强也。但襄城控带京洛，实当今之要地，如有
动静，易相应接。颍川既邻寇境，又无山川之固，贼若
充斥，径至城下，辄以愚情，权其利害。莫若顿兵襄城，
为行台治所，颍川置州，遣郭贤镇守，则表里胶固，人
心易安。纵有不虞，岂能为患？”仲见太祖，具以启闻。太
祖即遣仲还，令依猷之策。思政重启，求与朝廷立约，
“贼若水攻，乞一周为断，陆攻请三岁为期，限内有事，
不烦赴援。过此以往，惟朝廷所裁。”太祖以思政既亲
其事，兼复固请，遂许之。及颍川没后，太祖深追悔焉。
十六年，以疾去职。属大军东征，太祖赐以马舆，命随
军与之筹议。十七年，进侍中、骠骑大将军、开府仪同
三司、本州大中正，赐姓宇文氏。魏恭帝元年，太祖欲
开梁、汉旧路，乃命猷督仪同刘道通、陆腾等五人率
众开回车路，凿山堙谷五百馀里，至于梁州。即以猷
为都督梁、利等十二州、白马、傥城二防诸军事、梁州
刺史。及太祖崩，始、利、沙、兴等诸州阻兵为逆，信、合、开、
楚四州亦叛，唯梁州境内，民无贰心。利州刺史崔谦
请援，猷遣兵六千赴之。信州粮尽，猷又送米四千斛。
二镇获全，猷之力也。进爵固安县公，邑二千户。猷深
为晋公护所重，护乃养猷第三女为己女，封富平公
主。世宗即位，征拜御正中大夫。时依《周礼》称天王，又
不建年号。猷以为“世有浇淳，运有治乱，故帝王以之
沿革，圣哲因时制宜。今天子称王，不足以威天下。请
遵秦、汉称皇帝，建年号。”朝议从之。武成二年，除司会
中大夫，御正如故。世宗崩，遗诏立高祖晋公护谓猷
曰：“鲁国公禀性宽仁，太祖诸子之中，年又居长。今奉
遵遗旨，翊戴为主，君以为何如？”猷对曰：“殷道尊尊，周
道亲亲。今朝廷既遵《周礼》，无容辄违此义。”护曰：“天下
事大，但恐毕公冲幼耳。”猷曰：“昔周公辅成王以朝诸
侯，况明公亲贤莫二，若行周公之事，方为不负顾托。”
事虽不行，当时称其守正。保定元年，重授总管《梁利
开》等十四州、白马、《傥成》二防诸军事、梁州刺史，寻复
为司会。天和二年，陈将华皎来附，晋公护议欲南伐，
公卿莫敢正言。猷独进曰：“前岁东征，死伤过半。比虽
加抚循，而疮痍未复。近者长星为灾，乃上天所以垂
鉴诫也。诚宜修德以禳天变，岂可穷兵极武而重其
谴负哉！今陈氏保境息民，共敦邻好。无容违盟约之
重，纳其叛臣；兴无名之师，利其土地。详观前载，非所
闻也。”护不从。其后水军果败，而裨将元定等遂没江
南。建德四年，出为同州司会。六年，征拜小司徒，加上
开府仪同大将军。隋文帝践极，以猷前代旧齿，授大
将军，进爵汲郡公，增邑通前三千户。开皇四年卒。谥
曰明。子仲芳。